Vloede raak veral nuwe, onwettig besette gebiede in Kaap | Netwerk24
Deur Carl Thomas 12 Julie 2021 19:32
Ongeveer 300 inspeksies is reeds deur die Kaapstad-metro in informele nedersettings uitgevoer om die skade van die onlangse swaar reën te bepaal.
Die metro het ook al ongeveer 2 500 hulppakkies uitgedeel.
Luidens 'n verklaring van die metro raak die vloede meestal nuwe gebiede wat onwettig beset is op laagliggende grond.
"Die meeste van die ouer, bestaande gebiede wat voor die aanvang van die winterreënval as 'n hoë risiko beskou is, maar waar maatreëls getref is, is van die ergste oorstromings gespaar," lui die verklaring.
Materiale wat aan vloedslagoffers gegee word om hul blyplekke te herstel. Foto: Luthando Tyhalibongo
Malusi Booi, burgemeesterskomiteelid vir menslike nedersettings, sê by 70% van al die nuwe besette gebiede is maatreëls teen vloede nie haalbaar nie.
Hy sê hierdie gebiede kom veral in Mfuleni, Kraaifontein, Dunoon en Khayelitsha voor.
"Die toename in onwettige besettings sedert die begin van die nasionale staat van inperking verlede jaar veroorsaak ernstige uitdagings en ons kan dit sien as ons kyk waar die oorstromings plaasvind," sê Booi.
Hy sê diegene wat die onwettige besettings gelei het, is nou nêrens te vinde nie noudat die gevolge van hul aksies gesien kan word.
"Ons het mense gedurig gewaarsku oor die gesondheid- en veiligheidsrisiko's verbonde aan die onwettige besetting van ongeskikte, laagliggende grond," sê Booi.
Netwerk24 het voorheen berig ongeveer 6 000 mense is deur die oorstromings geraak.
JP Smith, burgemeesterskomiteelid vir veiligheid en sekuriteit, sê die metro help steeds om slote te grawe en kanale te bou waar moontlik om die vloedwater weg te lei. Daar word ook raad gegee aan die inwoners oor hoe om die risiko van oorstromings te verminder in afwagting van verdere reënval wat in die res van die winterseisoen verwag word," sê Smith.